KOMISSION TÄYTÄNTÖÖNPANOASETUS (EU) 2023/149,

annettu 20 päivänä tammikuuta 2023,

tehoaineen benfluraliini hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan ja 78 artiklan 2 kohdan,

sekä katsoo seuraavaa:

(1) Komission direktiivillä 2008/108/EY (2) sisällytettiin benfluraliini tehoaineena neuvoston direktiivin 91/414/ETY (3) liitteeseen I.

(2) Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

(3) Tehoaineen benfluraliini hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 28 päivänä helmikuuta 2023.

(4) Tehoaineen benfluraliini hyväksynnän uusimisesta on jätetty hakemus Norjalle, joka on esittelevä jäsenvaltio, ja Alankomaille, joka on rinnakkaisesittelijänä toimiva jäsenvaltio, komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

(5) Hakijat ovat toimittaneet vaaditut täydentävät asiakirja-aineistot täytäntöönpanoasetuksen (EU) N:o 844/2012 6 artiklan mukaisesti esittelevälle jäsenvaltiolle, rinnakkaisesittelijänä toimivalle jäsenvaltiolle, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’. Esittelevä jäsenvaltio totesi hakemuksen täydelliseksi.

(6) Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen luonnoksen ja toimitti sen elintarviketurvallisuusviranomaiselle ja komissiolle 28 päivänä elokuuta 2017. Norja ehdotti uusimista koskevan arviointikertomuksen luonnoksessaan benfluraliinin hyväksynnän uusimatta jättämistä.

(7) Elintarviketurvallisuusviranomainen asetti täydentävän asiakirja-aineiston tiivistelmän julkisesti saataville. Lisäksi elintarviketurvallisuusviranomainen toimitti uusimista koskevan arviointikertomuksen luonnoksen hakijoille ja jäsenvaltioille kommentoitavaksi ja käynnisti siitä julkisen kuulemisen. Elintarviketurvallisuusviranomainen toimitti saamansa huomautukset edelleen komissiolle.

(8) Elintarviketurvallisuusviranomainen ilmoitti 27 päivänä syyskuuta 2019 komissiolle päätelmänsä (6) siitä, voidaanko benfluraliinin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

(9) Elintarviketurvallisuusviranomainen totesi päätelmissään useita huolenaiheita. Se totesi erityisesti linnuille ja nisäkkäille aiheutuvan pitkän aikavälin riskin, mukaan luettuna lieroja syöville linnuille ja nisäkkäille aiheutuva sekundaarisen myrkytyksen riski, olevan kriittinen huolenaihe. Lisäksi elintarviketurvallisuusviranomainen totesi benfluraliinista aiheutuvan pitkän aikavälin riskin vesieliöille silloinkin, kun sovelletaan riskinhallintatoimenpiteitä, ja aineenvaihduntatuotteista 371R ja 372R aiheutuvan pitkän aikavälin riskin vesieliöille kriittisenä huolenaiheena. Lopuksi se totesi, että epäpuhtauden genotoksista potentiaalia ei voida sulkea pois, koska teknisen eritelmän, mukaan luettuna kyseisen epäpuhtauden määrä, tukena ei ollut toksikologista arviointia.

(10) Komissio pyysi hakijoita toimittamaan elintarviketurvallisuusviranomaisen päätelmiä koskevat huomautuksensa. Komissio kehotti myös täytäntöönpanoasetuksen (EU) N:o 844/2012 14 artiklan 1 kohdan kolmannen alakohdan mukaisesti hakijoita toimittamaan huomautuksensa uusimista koskevasta kertomuksesta. Hakijat toimittivat huomautuksensa, ja ne on tutkittu huolellisesti.

(11) Komissio lähetti 16 päivänä heinäkuuta 2021 elintarviketurvallisuusviranomaiselle toimeksiannon, jossa pyydettiin tarkastelemaan uudelleen altistumista ja riskinarviointeja lintujen, nisäkkäiden ja vesieliöiden suhteen. Elintarviketurvallisuusviranomainen lähetti komissiolle päivitetyn päätelmän (7)25 päivänä elokuuta 2022, ja siinä vahvistettiin aiemmassa päätelmässä todetut huolenaiheet. Komissio pyysi hakijoita toimittamaan tarkistettua uusimista koskevaa kertomusta koskevat huomautuksensa. Hakijat toimittivat huomautuksensa, ja ne on tutkittu huolellisesti.

(12) Hakijoiden esittämistä perusteluista huolimatta tehoainetta ja yhtä sen aineenvaihduntatuotetta koskevia huolenaiheita ei voitu poistaa.

(13) Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen benfluraliini hyväksyntää.

(14) Sen vuoksi täytäntöönpanoasetusta (EU) N:o 540/2011 olisi muutettava.

(15) Jäsenvaltioille tulisi antaa aikaa benfluraliinia sisältävien kasvinsuojeluaineiden lupien peruuttamiseen.

(16) Jos jäsenvaltiot myöntävät benfluraliinia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 12 päivänä toukokuuta 2024.

(17) Benfluraliinin hyväksynnän voimassaoloaikaa pidennettiin 28 päivään helmikuuta 2023 komission täytäntöönpanoasetuksella (EU) 2021/2068 (8), jotta uusimismenettely saataisiin päätökseen ennen kuin kyseisen aineen hyväksynnän voimassaolo päättyy. Koska hyväksynnän uusimatta jättämisestä on tehty päätös ennen voimassaolon myöhennettyä päättymispäivää, tätä asetusta olisi sovellettava kyseistä päivämäärää aikaisemmin.

(18) Tämä asetus ei estä benfluraliinin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(19) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tehoaineen hyväksynnän uusimatta jättäminen Tehoaineen benfluraliini hyväksyntää ei uusita.

2 artikla Täytäntöönpanoasetuksen (EU) N:o 540/2011 muuttaminen Poistetaan täytäntöönpanoasetuksen (EU) N:o 540/2011 liitteessä olevasta A osasta benfluraliinia koskeva rivi 188.

3 artikla Siirtymätoimenpiteet Jäsenvaltioiden on peruutettava benfluraliinia tehoaineena sisältävien kasvinsuojeluaineiden luvat viimeistään 12 päivänä elokuuta 2023.

4 artikla Siirtymäaika Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on päätyttävä viimeistään 12 päivänä toukokuuta 2024.

5 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) Komission direktiivi 2008/108/EY, annettu 26 päivänä marraskuuta 2008, neuvoston direktiivin 91/414/ETY muuttamisesta flutolaniilin, benfluraliinin, fluatsinamin, fuberidatsolin ja mepikvatin sisällyttämiseksi siihen tehoaineina (EUVL L 317, 27.11.2008, s. 6).

(3) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(4) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

(5) Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26). Tämä asetus korvattiin asetuksella (EU) 2020/1740, mutta sitä sovelletaan edelleen sellaisten tehoaineiden hyväksynnän uusimismenettelyyn, 1) joiden hyväksynnän voimassaoloaika päättyy ennen 27 päivää maaliskuuta 2024 ja 2) joiden osalta asetuksen (EY) N:o 1107/2009 17 artiklan nojalla 27 päivänä maaliskuuta 2021 tai sen jälkeen annetulla asetuksella pidennetään hyväksynnän voimassaoloaikaa 27 päivään maaliskuuta 2024 tai sitä myöhempään päivään.

(6) EFSA (Euroopan elintarviketurvallisuusviranomainen). 2019. Conclusion on the peer review of the pesticide risk assessment of the active substance benfluralin. EFSA Journal 2019;17(10):5842. 34 pp. doi:10.2903/j.efsa.2019.5842.

(7) EFSA (Euroopan elintarviketurvallisuusviranomainen). 2022. Conclusion on the peer review of the pesticide risk assessment of the active substance benfluralin. EFSA Journal 2022;20(9):7556, 36 pp. doi:10.2903/j.efsa.2022.7556.

(8) Komission täytäntöönpanoasetus (EU) 2021/2068, annettu 25 päivänä marraskuuta 2021, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden benfluraliini, dimoksistrobiini, fluatsinami, flutolaniili, mekoproppi-P, mepikvatti, metirami, oksamyyli ja pyraklostrobiini hyväksynnän voimassaoloajan pidentämisestä (EUVL L 421, 26.11.2021, s. 25).